P r e d k l a d a c i a    s p r á v a

Návrh zákona o štátnom rozpočte na rok 2017 sa predkladá podľa článku 58 Ústavy Slovenskej republiky a podľa § 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách verejnej správy“). 

Návrh rozpočtu odráža konsolidáciu verejných financií. Rozpočet verejnej správy sa zostavuje za štátny rozpočet a rozpočty ostatných subjektov verejnej správy na obdobie troch rokov, t. j. roky 2017, 2018 a 2019. Návrh zákona o štátnom rozpočte na rok 2017, ktorým sa v súlade so zákonom o rozpočtových pravidlách verejnej správy schvaľuje štátny rozpočet, je predložený v rámci materiálu „Návrh rozpočtu verejnej správy na roky 2017 až 2019“ na rokovanie vlády Slovenskej republiky. 
 
Návrh zákona je v súlade s Ústavou Slovenskej republiky, ústavnými zákonmi a ďalšími zákonmi platnými v Slovenskej republike, ako aj medzinárodnými zmluvami a inými dokumentmi, ktorými je Slovenská republika viazaná a s právom Európskej únie.

V súlade s Jednotnou metodikou na posudzovanie vybraných vplyvov sa na návrh zákona o štátnom rozpočte táto metodika nevzťahuje. 

Návrh zákona o štátnom rozpočte na rok 2017 sa na rokovanie vlády Slovenskej republiky po medzirezortnom pripomienkovom konaní predkladá s rozporom s Klubom 500 a Konfederáciou odborových zväzov Slovenskej republiky.